b'\n_START_ARTICLE_\nGolda Meir\n_START_SECTION_\n\xc5\xbdivljenjepis\n_START_PARAGRAPH_\nKo je imela osem let, se je njena dru\xc5\xbeina preselila v Milwaukee v Wisconsinu, ZDA. Pri 14 letih je pobegnila od doma, ker jo je mati silila v poroko s starej\xc5\xa1im mo\xc5\xa1kim, \xc4\x8dez \xc5\xa1tiri leta pa se je na o\xc4\x8detovo \xc5\xbeeljo vrnila in za\xc4\x8dela propagirati socializem in sionizem v delavski organizaciji Poale Zion. Leta 1917 se je poro\xc4\x8dila z Morrisom Myersonom in se \xc5\xa1tiri leta pozneje z njim in s sestro \xc5\xa0ejno preselila v Palestino, kjer je sprva \xc5\xbeivela v kibucu, leta 1924 pa se je preselila v Tel Aviv. Ko je leta 1951 ovdovela, je privzela hebrejsko ime Meir._NEWLINE_Skupaj s 24 sopodpisniki je 14. maja 1948 podpisala Deklaracijo o ustanovitvi dr\xc5\xbeave Izrael. Naslednji dan so Izrael napadle zdru\xc5\xbeene sile Egipta, Sirije, Libanona, Transjordanije in Iraka. Kot prva je dobila izraelski potni list in bila poslana v ZDA, da bi zbrala denar za podporo svojemu narodu._NEWLINE_Po vrnitvi je postala prva izraelska zunanja ministrica v Sovjetski zvezi, od koder se je vrnila \xc5\xbee 1949 in kot poslanka delavske stranke vstopila v izraelski parlament. Po smrti Levija E\xc5\xa1kola leta 1969 je postala izraelska premierka in slu\xc5\xbebovala do leta 1974, ko je odstopila in mesto prepustila Jicaku Rabinu. Njena vlada se je soo\xc4\x8dila z notranjimi trenji v vladajo\xc4\x8di koaliciji in resnimi vpra\xc5\xa1anji o napa\xc4\x8dnih strate\xc5\xa1kih odlo\xc4\x8ditvah in splo\xc5\xa1nega pomanjkanja vodenja zaradi nepri\xc4\x8dakovane jomkipurske vojne._NEWLINE_Umrla je \xc5\xa1tiri leta po umiku iz politike. Pokopana je na Herzlovi gori, kjer so pokopani Theodor Herzl in drugi pomembni izraelski dr\xc5\xbeavniki.'